Αθανασία (όνομα)

Αθανασία, ελληνικό γυναικείο κύριο όνομα (βαφτιστικό όνομα).

Ετυμολογία
Το όνομα Αθανασία είναι θηλυκός τύπος του μεταγενέστερου Αθανάσιος, το οποίο προέρχεται από το αρχαιοελληνικό ἀθανασία (< ἀ- θάνατος). (Το βαφτιστικό Αθανάσιος είναι σημασιολογικά παρεμφερές με το όνομα Αμβροσίος (Αμβρόσιος < αρχαιοελληνικό επίθετο ἀμβρόσιος «άφθαρτος, αθάνατος».)

Διάδοση του ονόματος
Όνομα ιδιαίτερα δημοφιλές στον ελληνικό χώρο. Σε μια προσπάθεια στατιστικής αποτίμησης της συχνότητας των ελληνικών ονομάτων, το βαφτιστικό Αθανασία παρουσιάζεται ως το 36ο πιο συχνό όνομα (26ο ανάμεσα στα γυναικεία). Αντίστοιχα, το Αθανάσιος εμφανίζεται ως το 25ο πιο συχνό όνομα (9ο ανάμεσα στα αντρικά).

Τύποι και υποκοριστικά του ονόματος
Αθανασία, Θανασία, καθημερινοί τύποι, κοινοί σε όλη την Ελλάδα
Αθανασούλα, Θανασούλα, υποκοριστικοί τύποι· Σούλα και Σούλη, σύντομοι τύποι από αφαίρεση, με υποκοριστική διάθεση
Αθανασίτσα, υποκοριστικό· Σίτσα, σύντομος τύπος, υποκοριστικό
Αθανασιό (ουδ.), Θανασιό (ουδ.)
Θάνα, σύντομος τύπος, με υποκοριστική διάθεση
Θάνια, σύντομος τύπος, με υποκοριστική διάθεση
Σία, σύντομος τύπος από αφαίρεση, με υποκοριστική διάθεση
Νάσια, Νάση, σύντομοι τύποι από αφαίρεση· Νάσα· Νασούλα, υποκοριστικός τύπος
Νάνση (ή Νάνσυ) και Νάνσια — από επίδραση του αγγλικού Nancy, υποκοριστικός τύπος σήμερα του Anne (Άννα), αρχικά υποκοριστικός τύπος τού Agnes (Αγνή), ως ανεξάρτητο όνομα ανάμεσα στα πιο δημοφιλή κοριτσίστικα ονόματα στις ΗΠΑ στο διάστημα 1935–1955), υποκοριστικό Νανσούλα

Διαλεκτικοί τύποι
Αθανάσω· Θανάσω· Θανασία στην Κύμη Ευβοίας· Θανασίνα στον Πόντο
Αθανασιά, Αθανασούδα, Νασούλ’, Νασλούδα, στη Σαμοθράκη
Αθάνω, Θάνω, στη Λευκάδα 
Αθασού στην Κύπρο 
Νάσιου στη Μακεδονία

Αντρικός τύπος
 Αθανάσιος, Θανάσης

Ονομαστική εορτή
Στις 18 Ιανουαρίου, † Αθανασίου, αρχιεπισκόπου Αλεξανδρείας, και στις 2 Μαΐου, λειψάνου ανακομιδή

Άγιες

Αθανασία, μάρτυς, η Ορθόδοξη Εκκλησία τιμά τη μνήμη της στις 31 Ιανουαρίου
Αθανασία, οσία η θαυματουργός, η Ορθόδοξη Εκκλησία τιμά τη μνήμη της στις 18 Απριλίου
Αθανασία, μάρτυς, η Ορθόδοξη Εκκλησία τιμά τη μνήμη της στις 2 Μαρτίου
Αθανασία, οσία γυνή Ανδρονίκου, η Ορθόδοξη Εκκλησία τιμά τη μνήμη της στις 9 Οκτωβρίου

Παραπομπές

Γυναικεία ελληνικά ονόματα
Αγιωνύμια
Μεταγενέστερα ονόματα